Na temelju članka 58. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20, 151/22), nakon provedene rasprave na 11. sjednici Nastavničkog vijeća održanoj dana 2. veljače 2023., provedene rasprave na 3. sjednici Vijeća roditelja održanoj dana 2. veljače 2023., provedene rasprave na 2. sjednici Vijeća učenika održanoj dana 2. veljače 2023., Školski odbor na svojoj 42. sjednici održanoj elektronskim putem dana 3. veljače 2023. donosi

**KUĆNI RED UČENIČKOG DOMA STRUKOVNE ŠKOLE GOSPIĆ**

**OPĆE ODREDBE**

**Članak 1.**

Učenički dom Strukovne škole ( u daljnjem tekstu: Dom) je srednjoškolska javna ustanova koja obavlja djelatnost sukladno Zakonu o odgoju i obrazovanju u osnovnoj i srednjoj školi. Dom je pravna osoba i upisuje se u sudski registar ustanova.

Odredbe ovog Kućnog reda o kućnom redu odnose se na učenike koji borave u Domu, odnosno koji su primljeni na smještaj i prehranu za vrijeme školovanja. Ugovorom se reguliraju prava i obveze učenika smještenih u Dom. Odredbe ovog Kućnog reda odnose se i na zaposlene radnike ovog Doma.

**Članak 2**.

Učenički dom svake školske godine prima učenike na smještaj i prehranu, u skladu s odlukom o upisu koju za svaku školsku godinu donosi nadležno tijelo za upise u srednju školu.

Odlukom o upisu mogu se utvrditi uvjeti i broj učenika koji redovito upisuju program srednje škole prema osobnim potrebama. Cijenu smještaja i prehrane utvrđuje nadležni Ministar za obrazovanje.

**Članak 3.**

Rad doma organiziran je u smjenama na način da pokriva 24 sata.

Rasporedom rada određuje se ritam rada učenika u domu tijekom dana, čime se organizira radni dio dana i odmor učenika u skladu s potrebama i njihovim psihofizičkim razvojem, pa je određen raspored dana:

ustajanje 07:00 – 08:00 sati

doručak 07:15 – 08:00 sati

ručak 12:00 – 15:00 sati

učenje 16:00 – 16:45 / 17:00 – 17:45

međuobrok 16:45 – 17:00

večera 18:00 – 19:00

slobodno vrijeme 19:00 – 21:00

slobodne aktivnosti 19:00 – 21:00

spremanje na spavanje 21:30 – 22:00

**Članak 4**.

S odredbama ovog Kućnog reda odgajatelji su dužni upoznati učenike i njihove roditelje, odnosno skrbnike.

Ovaj Kućni red obvezno se ističe na vidljivom mjestu u hodniku prizemlja i svakog kata Doma.

**Članak 5.**

Doručak je subotom i nedjeljom od 8:30 – 9:30 sati, a za učenike koji imaju nastavu ili praksu, kao radnim danom, uz najavu matičnog odgajatelja.

Ručak je nedjeljom i blagdanom od 12:30 – 13:30 sati. Na ručku se samo nedjeljom uzima suha večera. Ručak subotom je od 12:00 – 14:00, a večera je od 18:30 – 19:00 sati.

**Članak 6.**

U Domu je zabranjeno galamiti, odnosno stvarati buku i nered, a od 23:00 do 06:00 sati treba biti mir, noćni odmor i spavanje. Za vrijeme noćnog odmora nije dozvoljeno reproduciranje glazbe, korištenje glazbenih uređaja, računala i mobitela jer će u protivnom biti oduzeti.

Nije dozvoljeno naručivanje hrane koja će biti dostavljena iza 21:00 sat.

**Članak 7.**

Za vrijeme boravka u Domu svaka je osoba obvezna pridržavati se općih normi kulturnog ponašanja i ophođenja.

**Članak 8.**

Ponašanje učenika izvan Doma smatra se sastavnim dijelom općeg ponašanja učenika kao člana domske zajednice i učenik svojim ponašanjem čuva osobni ugled i ugled doma.

**Članak 9.**

Izlazak učenika u grad svakog je dana do 21:30, (prvi razred do 20:30) a učenici četvrtog i petog razreda i srijedom i subotom uz najavu dežurnom odgajatelju i uz prethodnu usmenu suglasnost roditelja do 23:00 sata.

**MEĐUSOBNI ODNOSI UČENIKA I ODNOS PREMA ZAPOSLENIM OSOBAMA U DOMU**

**Članak 10.**

Odnos učenika prema zaposlenim radnicima Doma i drugim osobama koje se zateknu u Domu mora biti u skladu s pravilima kulturnog ponašanja.

**Članak 11.**

Odnosi između učenika trebaju se zasnivati na prijateljstvu, međusobnom razumijevanju i kulturnom ophođenju. Stariji učenici dužni su svojim primjerenim radom i ponašanjem utjecati na mlađe učenike, posebno na početku školske godine pomoći u adaptaciji, prihvatiti ih i dati osjećaj sigurnosti.

**Članak 12.**

Učenici su dužni prijaviti službenoj osobi svaki oblik diskriminacije, neprijateljstva ili nasilja, radi osobne sigurnosti i izgradnje pozitivnih i tolerantnih odnosa.

**Članak 13.**

Narušavanjem reda i mira u Domu ugrožava se pravilno odvijanje rada pojedinca, skupine i ostalih radnika, stoga je potrebno pravodobno reagirati i ispraviti određena ponašanja.

**Članak 14.**

Ukoliko se za maloljetnog učenika traži potpis ili nazočnost roditelja ili skrbnika (npr. od strane policije ili hitne pomoći) dežurna službena osoba je dužna obavijestiti roditelja ili skrbnika koji je obvezan doći po učenika.

**PRAVILA PONAŠANJA**

**Članak 15.**

U Dom je zabranjeno unositi i konzumirati alkoholna pića ili druga opojna sredstva. U slučaju sumnje na unošenje ili konzumiranje alkohola ili drugih opojnih sredstava službujući može pregledati stvari i prostor i uputiti učenika na alkotest.

**Članak 16**.

Zabranjeno je pušenje u svim prostorijama Doma.

**Članak 17**.

Svaki učenik je odgovoran za ponašanje u domu i izvan njega, jer svojim ponašanjem čuva osobni ugled i ugled Doma.

Prema učenicima će se primjenjivati odgojne ( pedagoške) mjere ako svojim ponašanjem u Domu ili na javnim mjestima narušavaju ugled Doma.

**Članak 18**.

Roditelj, odnosno skrbnik dužan je na početku školske godine obavezno doći u Dom, a tijekom školske godine surađivati s odgajateljem.

**Članak 19.**

Roditelji, odnosno skrbnici učenika uz prijavu dežurnom odgajatelju mogu obići prostorije u kojima borave njihova djeca.

**Članak 20**.

Zadržavanje učenika ispred glavnog ulaza u Dom nije dozvoljeno.

**Članak 21.**

Učenici mogu koristiti učionice za zajedničko učenje do 00:00 sati uz prethodno najavljivanje odgajateljima.

**Članak 22.**

Bolesni učenici obvezni su se javiti nadležnoj službenoj osobi.

Ukoliko se učenik razbolio preko vikenda u roditeljskom domu, roditelji su dužni obavijestiti Dom. Svi učenici trebaju imati zdravstvene iskaznice.

**RADNE OBVEZE UČENIKA U DOMU**

**Članak 23**.

Tijekom školovanja, odnosno boravka u Domu, učenici se moraju osposobljavati u prihvaćanju obveza koje im predstoje, prihvaćanju društvene sredine, kao i novom načinu života. Učenicima se mora omogućiti stjecanje potrebnih navika i vještina, kako bi mogli razviti osjećaj odgovornosti prema sebi i sredini u kojoj žive.

**Članak 24**.

Učenici su dužni surađivati u radu odgojne skupine, aktivnostima na mentorskoj razini, kao i u posebnim programima Doma koje mu preporuči odgajatelj.

**Članak 25.**

Učenici su dužni u skladu s rasporedom rada u određeno vrijeme učiti. Ako učenik izostane s učenja, potrebno je izostanak opravdati odgajatelju svoje skupine. Učenici su dužni učionice držati uredno.

**Članak 26**.

Učenje je prema dnevnom rasporedu, a u večernjim satima do 00:00 u unaprijed dogovorenim prostorima uz prethodnu suglasnost odgajatelja i odjavu noćnom pazitelju.

**Članak 27**.

Svaki učenik se obavezuje brinuti o osobnoj higijeni, čistoći i urednosti svoga kreveta, održavanju čistoće sobe u kojoj spava i uredno držati sve prostore u kojima boravi.

**Članak 28.**

Održavanje čistoće se obavlja svaki dan, a provjeru čistoće prostora i okoliša vrši odgajatelj.

Svaka dva tjedna zamjenjuje se posteljno rublje, a po dogovoru i češće, odnosno prema potrebi.

Učenici su dužni sudjelovati u brizi o okolišu Doma uz dogovor s odgajateljem.

**SLOBODNO VRIJEME UČENIKA**

**Članak 29.**

Slobodno vrijeme učenika koristi se prema osobnoj želji ili za različite aktivnosti ponuđene u Domu, ali sukladno pravilima ponašanja koja su određena ovim Kućnim redom.

Ako učenik odlazi iz Doma o tome mora obavijestiti odgajatelja svoje skupine ili službujuću osobu.

**Članak 30.**

Izlasci učenika preko noći nisu dozvoljeni.

Iznimno ako se traži odobrenje odgajatelja, on mora procijeniti opravdanost zahtjeva za izbivanje preko noći, ali uz prethodnu pismenu i usmenu suglasnost roditelja.

**Članak 31**.

Svaki učenik je dužan biti uključen u rad izbornih programa koji se organiziraju u Domu, a prema osobnim interesima. Učenik može biti oslobođen ove obveze ukoliko je uključen u neku aktivnost izvan Doma, uz prethodnu suglasnost odgajatelja.

Učenici mogu biti članovi raznih kulturnih, umjetničkih i sportskih društava izvan Doma, a evidenciju o tome vodi odgajatelj.

**ČUVANJE IMOVINE**

**Članak 32**.

Troškove štete namjernog ili nehotičnog oštećenja imovine Doma nadoknađuje počinitelj jer je obavezan čuvati ju sukladno odredbama Statuta Strukovne škole.

Ukoliko se ne može utvrditi počinitelj štete, troškove će solidarno snositi učenici određene sobe, odgojne skupine koja se služi inventarom ili svi učenici Doma.

**Članak 33.**

Nije dozvoljeno šaranje i lijepljenje plakata po zidovima, ormarima, hodnicima, sanitarnim prostorima ili bilo kojem domskom prostoru što se smatra nanošenje štete na inventaru.

Nije dozvoljeno mijenjati raspored namještaja u sobi.

**Članak 34**.

Zbog opasnosti od požara u Domu nije dozvoljeno:

* paljenje svijeća
* uporaba električnih kuhala
* uporaba grijača za vodu
* uporaba drugih električnih pomagala, koja bi mogla uzrokovati požar.

**Članak 35.**

Pribor za jelo iz kuhinje upotrebljava se u blagovaonici i ne smije se raznositi po sobama.

Hrana se konzumira isključivo u blagovaonici.

**Članak 36**.

Sve kvarove i štete koje se dogode u Domu, učenici trebaju odmah prijaviti odgajatelju ili drugoj službenoj osobi radi upisa u knjigu evidencije kvarova i šteta.

**Članak 37.**

Novac koji učenici dobiju od roditelja, obvezni su čuvati i voditi brigu o njemu, kao i ostaloj imovini, jer za gubitak, odnosno nestanak istih Dom ne snosi odgovornost.

U slučaju nestanka novca ili drugih osobnih stvari učenika iz sobe, potrebno je odmah o tome obavijestiti odgajatelja i roditelje, te po procjeni odgajatelja policiju.

**Članak 38.**

Učenici mogu koristiti sportske i druge rekvizite koje posude u Domu. Učenici su dužni sportske i druge posuđene rekvizite vratiti u posuđenom stanju te upisati ime, prezime, broj sobe i potpis prilikom posuđivanja.

**VIJEĆE UČENIKA**

**Članak 39.**

Učenici imaju mogućnost preko svojih predstavnika u Vijeću učenika iznositi primjedbe, prijedloge i sugestije.

**ZAVRŠNE I PRIJELAZNE ODREDBE**

**Članak 40.**

O provođenju ovog Kućnog reda odgovoran je svaki učenik, odgojna skupina i djelatnici Doma.

**Članak 41.**

Stupanjem na snagu ovog Kućnog reda prestaje važiti Pravilnik o kućnom redu KLASA: 003-06/15-03/22, URBROJ: 2125/35-01-15-01 od 18. prosinca 2015.

**Članak 42.**

Ovaj Kućni red stupa na snagu osmoga dana od dana objave na oglasnoj ploči Škole.

Predsjednica Školskog odbora

Mirela Jergović, mag. educ. info. et philol. angl.

KLASA: 011-03/23-02/  
URBROJ: 2125/35-04-23-01  
U Gospiću, 6. veljače 2023.

Ovaj Kućni red objavljen je na oglasnoj ploči Strukovne škole Gospić dana 6. veljače 2023. i stupa na snagu dana 14. veljače 2023.

Ravnateljica Strukovne škole Gospić

Barbara Tomljenović Jurković, univ. spec. oec.

KLASA: 011-05/23-01/02  
URBROJ:2125/35-01-23-01  
U Gospiću, 6. veljače 2023.